b"\n_START_ARTICLE_\nVincenzo Viviani\n_START_SECTION_\n\xc5\xbdivljenje in delo\n_START_PARAGRAPH_\nViviani je odra\xc5\xa1\xc4\x8dal v Firencah. \xc5\xa0tudiral je na jezuitski \xc5\xa1oli, kjer mu je veliki vojvoda Ferdinand Medi\xc4\x8dejski (Ferdinando de' Medici) pla\xc4\x8dal \xc5\xa1tipendijo, s katero je lahko kupoval matemati\xc4\x8dne knjige. Postal je Torricellijev u\xc4\x8denec ter \xc5\xa1tudiral fiziko in geometrijo._NEWLINE_Leta 1639, pri 17. letih, je postal Galilejev pomo\xc4\x8dnik v kraju Arcetri. Njegov sodelavec je bil do njegove smrti leta 1642. Med letoma 1655 in 1656 je uredil prvo zbirko Galilejevih zbranih del._NEWLINE_Po Torricellijevi smrti, ga je Viviani leta 1647 nadomestil na njegovem polo\xc5\xbeaju na Akademiji risalnih umetnosti v Firencah. Prav tako ga je veliki vojvoda Toskane, Ferdinand II., imenoval za in\xc5\xbeenirja na Uffiziali dei Fiumi, kjer je ostal do svoje smrti. Viviani je bil med prvimi \xc4\x8dlani Eksperimentalne akademije velikege vojvode Toskane, imenovane tudi Accademia del Cimento, ki je nastala deset let kasneje._NEWLINE_Viviani in Borelli sta leta 1660 izvedla poskus, s pomo\xc4\x8djo katerega sta dolo\xc4\x8dala hitrost zvoka. Poskus sta izvedla tako, da sta izmerila \xc4\x8das med bliskom ob izstrelitvi oddaljene topovske krogle in sli\xc5\xa1ano eksplozijo. Izra\xc4\x8dunala sta 350 metrov na sekundo, kar je bilo bistveno bolje, kot dotedanja vrednost 478 m, ki jo je dolo\xc4\x8dil Gassendi. Danes znana vrednost zna\xc5\xa1a 331,29 m/s pri konstantni temperaturi 0 \xc2\xb0C._NEWLINE_Po letu 1666 je, zaradi nara\xc5\xa1\xc4\x8dajo\xc4\x8dega ugleda kot matematiku, Viviani za\xc4\x8del prejemati \xc5\xa1tevilne ponudbe za slu\xc5\xbebo. Istega leta mu je francoski kralj Ludvik XIV. ponudil slu\xc5\xbebo na Kraljevi akademiji (Acad\xc3\xa9mie Royale) in Janez II. Kazimir Poljski je Vivianiju ponudil slu\xc5\xbebo astronoma. Ker se je veliki vojvoda zbal, da bo Vivianija izgubil, ga je imenoval za dvornega matematika. Viviani je to slu\xc5\xbebo sprejel in ostale ponudbe zavrnil._NEWLINE_Leta 1687 je izdal knjigo o in\xc5\xbeenirstvu, \xc2\xbbDiscorso intorno al difendersi da' riempimenti e dalle corrosione de'fiumi\xc2\xab. Bil je prvi, ki je izvedel poskus s Foucaultovim nihalom, ki ga je francoski fizik in astronom Foucault ponovil \xc5\xa1ele 200 let kasneje, in se po njem tudi imenuje._NEWLINE_Po smrti je Viviani zapustil skoraj dokon\xc4\x8dano delo o resistenci trdih teles, ki ga je zatem dokon\xc4\x8dal in izdal Grandi._NEWLINE_Okoli leta 1730 je Cerkev kon\xc4\x8dno dovolila Galilejev prekop v novi grob z nenavadnim spomenikom, ki je bil izdelan v cerkvi Svetega kri\xc5\xbea (Santa Croce), z denarjem, ki ga je v ta nemen zapustil Viviani. V novo Galilejevo grobnico so prenesli tudi Vivianove posmrtne ostanke."